《偈颂一百零四首》
宋代·释绍昙

水牯牛，偏捩拗。
酷暑云林，恣情{左足右孛}跳。
山前祖父田园，忍见离离荒草。
秋风正要及时耕，脱落鞭绳无鼻窍。
去住自如，收入在我。
牧笛声声送暮霞，故家深入千峰杳。
呜咿呜咿，莫教忘却来时道。
东篱菊染黄，秋浦茱凝翠。
古佛放光明，助发实相义。
渊明有眼无筋，错认白衣人至。
金风剪剪，玉露团团。
故人知此意，笑拍玉阑干。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。